《复雪二首 其二》
宋代·刘敞

前夕盛雷电，谓言春和发。典衣买春酒，岁事亦可悦。

不知天难谌，信宿更凝冽。朝来雪盈尺，初计顿乖越。

吾庐甘重塞，敝褐忍百结。岂敢咨祁寒，又非慕炎热。

阴阳相交错，万一成灾孽。忆昔鲁隐公，九年春三月。

癸酉雨震电，庚辰大雨雪。春秋书为法，其事何照晰。

曾经圣人笔，下学而上达。况此四月间，又当季春末。

愿排阊阖戟，一献春秋说。路远泥阻深，愁哉卧岩穴。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。